กรมชลประทาน ย้ำพร้อมเปิดเผยข้อมูลแนวคันกั้นน้ำ ประตูระบายน้ำศรีสองรักอันเนื่องมาจากพระราชดำริ จังหวัดเลย
นายเสริมชัย เซียวศิริถาวร ผู้อำนวยการสำนักพัฒนาแหล่งน้ำขนาดใหญ่ ชี้แจงกรณีที่กลุ่มฮักแม่น้ำเลยขอให้เปิดเผยข้อมูลแนวคันกั้นน้ำ โครงการประตูระบายน้ำศรีสองรักอันเนื่องมาจากพระราชดำริ จังหวัดเลย หลังอ้างว่ากรมชลประทาน ไม่เคยแจ้งข้อมูลให้ทราบว่า โดยสำนักงานก่อสร้างชลประทานขนาดใหญ่ที่ 12 มีแผนดำเนินการก่อสร้างคันกั้นน้ำและอาคารประกอบบริเวณตลิ่งแม่น้ำเลย ต่อจากประตูระบายน้ำ ลำน้ำเดิม ขึ้นไปทางบ้านคกมาด ตำบลเชียงคาน และบ้านกกโพธิ์ บ้านห้วยหินสอ บ้านกลาง บ้านแก่งมี้ ตำบลนาซ่าว ระยะทางรวมประมาณ 19 กิโลเมตร วัตถุประสงค์เพื่อใช้บริหารจัดการน้ำบริเวณร่องน้ำที่ไหลลงแม่น้ำเลย พร้อมออกแบบคันกั้นน้ำให้เป็นถนนลาดยาง กว้าง 7 เมตร สำหรับใช้ประโยชน์ในการสัญจรได้ด้วย ส่วนระดับคันกั้นน้ำได้ออกแบบให้อยู่ที่ระดับตลิ่ง +214 เมตร(รทก.) เพื่อให้สอดคล้องกับสภาพภูมิประเทศเดิม ซึ่งก่อนการดำเนินโครงการฯ ได้มีการเข้าไปสำรวจพื้นที่ พร้อมประชุมรับฟังความคิดเห็นการมีส่วนร่วมของประชาชนในพื้นที่ ที่ได้รับอนุญาต (ได้แก่ บ้านคกมาด บ้านกกโพธิ์ บ้านห้อยหินสอ และบ้านแก่งมี้) ซึ่งราษฎรส่วนใหญ่ในพื้นที่ดังกล่าว มีมติเห็นด้วยที่จะให้ดำเนินโครงการฯ ทำให้เจ้าหน้าที่ชลประทานสามารถเข้าไปดำเนินการปักหลักเขตและจัดหาที่ดินเพื่อการชลประทานได้ส่วนในพื้นที่ที่ปรากฏตามข่าวนั้น ย้ำว่า ตลอดระยะเวลาที่ดำเนินโครงการ ปตร.ศรีสองรักฯ กรมชลประทาน ได้มีความพยายามที่จะประสานไปยังผู้นำในพื้นที่ เพื่อขออนุญาตชี้แจงข้อมูล รวมทั้งขอเข้าไปดำเนินการสำรวจพื้นที่ แต่ไม่ได้รับการตอบรับหรืออนุญาตจากราษฎรให้เข้าไปในพื้นที่ ทำให้ไม่สามารถสำรวจและสรุปข้อมูลต่างๆ ในพื้นที่ดังกล่าวได้ อย่างไรก็ตาม จะจัดส่งรูปแบบรายละเอียดแนวคันกั้นน้ำและอาคารประกอบที่ได้ดำเนินการออกแบบรายละเอียดไว้แล้ว เพื่อชี้แจงกลุ่มฮักแม่น้ำเลยผ่านหน่วยงานที่เกี่ยวข้องต่อไป